ચાર વર્ષ એટલે કે ૧૯૬૯ સુધી હાર્વર્ડમાં નોકરી કર્યા બાદ ભવિષ્યના નોબેલ પારિતોષિક વિજેતા અમત્યર્‍ સેને સ્વામીને દિલ્હી સ્કૂલ ઑફ ઇકૉનૉમિક્સમાં ચાઇનીઝ સ્ટડીઝની ચૅર પર કામ સ્વીકારવા આમંત્રણ આપ્યું. આ નવો હોદ્દો તેમણે સ્વીકાર્યો, પરંતુ પાછળથી ફ્રી-માર્કેટના તરફદાર એવા સ્વામીના ભારતની ત્યારની આર્થિક તથા ન્યુક્લિયર પૉલિસી વિશેના વિચારો બહાર આવ્યા એટલે વાત જામી નહીં. એ વખતે ભારત હજી નેહરુયુગમાં હતું અને સમાજવાદી વિચારોના રંગે રંગાયેલું હતું.